Her kommer der 4 kæmpe-ladeparker inden årets udgang

Vejdirektoratet har nu besluttet, hvem der skal stå for driften på fire nye kæmpe-ladeparker på Fyn og Sjælland. Clever skal stå for ladeparkerne i Middelfart, mens Circle K skal stå for parkerne ved Tappernøje. Det fortæller direktoratet i en pressemeddelelse.

De ambitiøse ladeparker er en del af Infrastrukturplan 2035 og anlæggelse betales af os alle, mens driften, lige som på tankstationer, klares af private aktører. De fire parker skal stå klar til december.

I Tappernøje kommer der 24 ladepunkter fordelt på to parker, mens Middelfart får 32 ladepunkter. Om to år skal Middelfart være udvidet med yderligere 28 ladepunkter, så der vil være 60 i alt.

Således kommer Lillebælt Nord i Middelfart til at se ud inden årets udgang (foto: Vejdirektoratet).

De fire ladeparker er de første i en lang række ladeparker, der skal medfinansieres af den halve milliard, der blev afsat til ladeinfrastruktur i Infrastrukturplan 2035. I alt skal der etableres over 600 ladepunkter fordelt over hele landet.

Transportminister Trine Bramsen siger:

– De fleste oplader deres elbiler derhjemme. Men på de lange ture er der behov for at kunne lade på vejen. Derfor glæder det mig, at vores ladeinfrastruktur nu udbygges yderligere. God ladeinfrastruktur er en vigtig investering i fremtiden.

Syv-otte ladeoperatører bød ind på hver af ladeparkerne, men Vejdirektoratet valgte altså Clever og Circle K til at løfte opgaven. Kontrakten blev underskrevet torsdag.

Her kommer der 4 kæmpe-ladeparker inden årets udgang